## Sagunt a Escena exposa els conflictes contemporanis a través d’una versió trencadora de ‘Tirant lo Blanch’

*** En la secció Off Romà actuaran dos de les veus més estimulants del pop urbà valencià, Esther i Colomet
* El col·lectiu La Majara es fa càrrec de la festa de clausura amb una revetla**

El festival Sagunt a Escena, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), acull este pròxim 24 d’agost al Teatre Romà una versió contemporània del clàssic de Joanot Martorell *Tirant lo Blanch*. Els perills, amors i conflictes narrats fa 500 anys ressonen, a través del temps, fins al món actual.

Joan Arqué dirigix l’adaptació teatral que ha fet Màrius Serra d’este pilar de la literatura de cavalleria. A partir dels capítols més èpics de les aventures de l’heroi del Segle d’Or de les lletres valencianes, seguim Tirant i Plaerdemavida en un naufragi fins a les costes del nord d’Àfrica i en el seu llarg periple per a tornar a Constantinoble amb la seua estimada Carmesina.

Al llarg de la representació de la proposta, titulada *Tirant lo Blanc*, les aventures del mític personatge es vinculen amb els conflictes contemporanis, establint paral·lelismes. La revisitació suggerix que la història sempre l’escriuen els vencedors i els herois sempre s’erigixen sobre els cadàvers de gent innocent.

**Música urbana en valencià**

En la secció Off Romà, este cap de setmana hi ha programada a la Glorieta música urbana en valencià i un punt final al festival amb ànim de revetla.

El 23 d’agost, la Glorieta acollirà dos cites musicals, els concerts d’Esther i Colomet. Esther Querol és una jove cantautora pop de Vinaròs. En 2021 va publicar el seu primer EP, pel qual va rebre el reconeixement de la crítica amb les nominacions a artista revelació, tant en els premis Carles Santos, com en els Ovidi Montllor. En desembre de 2022, va llançar el seu àlbum de debut *Les cartes que mai vaig cremar*, que l’ha feta destacar com una de les veus referents del pop valencià.

Per la seua banda, Colomet és el projecte de Paloma Aparici, qui emergix com una figura prometedora en el panorama de la música urbana en valencià. Les seues actuacions enèrgiques i dinàmiques captiven una audiència juvenil a través de la fusió d’estils i ritmes propicis per al ball. A Sagunt presenta el seu disc de 2024 Blau, una proposta fresca que s’obri pas a base de *reggaeton*, sons electrònics i pop urbà.

**Revetla i ball *underground***

El punt final a esta 41a edició de Sagunt a escena se celebrarà el 25 d’agost amb una revetla que servirà de festa de clausura. Daniel Rosado Ávila n’ha assumit la direcció i Paloma Hurtado de la Cruz, l’assistència coreogràfica. El col·lectiu La Majara avança que no es tractarà d’una festa a l’ús.

Al terme prendrà el comandament als plats Dj Madnel amb una proposta híbrida en la qual trencarà les barreres entre gèneres musicals. En el set aspira a investigar la relació cos, espai i audiovisual amb la incorporació d’elements *underground* com l’art *drag*, l’ambient *clubbing* i la dansa urbana a l’espai escènic.

Inka Romani i WaackEngy, ballarines de *vogue* i *wacking*, entre altres danses urbanes, experimentaran rituals de moviment al ritme de la fusió del *hip-hop*, R&B, pop i electrònica.

Fecha: 22/08/2024